text: Juletrafikken stilnet af før blæsevejret
  26 december 2016 kl. 15.25
  Julebesøgene er ved at være ovre, og der bliver længere mellem bilerne på vejene i Syd- og Sønderjylland, mens vinden tager til.
  Efter en weekend i julens tegn er det værste juletrafik ved at være overstået.
  Ifølge Vejdirektoratet var trafikken tættest mellem klokken 11 og 13, men nu er vejene efterhånden tomme.
  - Folk er blevet rådet til at komme hjem inden stormvejret tager til, og det ser ud til, at de har lyttet til rådet, siger vagthavende Nicholas Petersson fra Vejdirektoratet til TV SYD.
  Vejdirektoratet opfordrer de bilister, der kører ud i aften til at være særlig opmærksom på stormvejret.
  - Nedsæt hastigheden, når vinden rykker i bilen, og vær opmærksom på nedfaldne træer, skilte og kegler, siger Nicholas Petersson.
  Samtidig forventer de, at vinden vil påvirke kørslen over Vejlefjordbroen, hvor det lige nu frarådes passage med vindfølsomme køretøjer.
  
  